Seksuele teistering van vroue in die werkplek - Jou Werk | Solidariteit WêreldJou Werk | Solidariteit Wêreld
Tuis › Algemeen › Seksuele teistering van vroue in die werkplek
Seksuele teistering van vroue in die werkplek
As die onderwerp van seksuele teistering nog nie in jou kantoor ter sprake gekom het nie – hetsy in formele of informele gesprekke – is dit nou dit tyd om hierdie wesenlike probleem onder die loep te neem.
Alhoewel teistering deur enigiemand ondervind kan word, toon data dat 25% van vroue aanmeld dat hulle in die werkplek seksueel geteister word – meer as dubbel die persentasie mans.
Met die voortgaande #metoo veldtog, en die byna daaglike hoofopskrifte oor mans wat daarvan aangekla word dat hulle hulle kollegas geteister het, is hierdie onderwerp vir baie van ons die orde van die dag.
Dit gesê, as ʼn vrou op hierdie wyse geviktimiseer word, plaas dit – dikwels onbillik – al haar manlike kollegas in ʼn swak lig. Daarbenewens is die man of lewensmaat van die vrou wat geteister word ook ʼn sekondêre slagoffer van die teistering aangesien dit haar welstand en selfrespek sal affekteer.
Alhoewel hulle aan die gesprek wil deelneem, voel baie mans onseker oor hoe om vrae te vra of hulle ondersteuning van hulle vrouekollegas te demonstreer sonder om ʼn misstap te begaan of potensieel aanstoot te gee. Wat kan manlike kollegas doen om hulle vrouekollegas te ondersteun en beskerm? Hier volg ʼn paar riglyne:
Respek begin tuis
“Mans wat gewillig is om dialoog met hulle gesinne en vriende te voer, en om seksistiese aanmerkings, grappe en gedrag teen te gaan, is integraal tot verandering,” sê Ashley Judd, wat die ys gebreek het deur op te staan en te praat oor Hollywood-vervaardiger Harvey Weinstein. “Om te leer om vroue te laat praat, en om oop en opleibaar te wees, is uiters belangrik. Veronderstel as ons bloot sou sê: ‘stop’ en ‘nee’ en mans stop? Hierdie mikro-interpersoonlike interaksies bevat transformerende krag.”
Staan op, nie net by nie
Dit is maklik om weg te kyk rakende ʼn insident wanneer jy voel jy is nie direk betrokke nie, maar om onvanpaste gedrag waarvan jy ʼn getuie was nie aan te spreek nie, is skadelik. Om nie te praat nie is gelyk daaraan om die gedrag woordeloos goed te keur. “As jy sien dat ʼn kollega seksueel geteister word, of kommentaar oor vroue hoor wat vernederend of neerhalend is, sê op daardie oomblik iets,” sê Noreen A. Farrell, uitvoerende direkteur van Equal Rights Advocates. “Jy sal die respek wen van die mense wat saak maak – insluitend die ander mans saam met wie jy werk.”
Sit teisteraars op hulle plek, selfs as vroue nie teenwoordig is nie
Om vir vroue op te staan wat seksuele teistering ervaar, gaan verder as om net in hulle teenwoordigheid jou stem te laat hoor. “As daar ouens by die waterkan bymekaar is wat ontoepaslik van ʼn vrouekollega praat, sit hulle net daar op hulle plek sodat dit nie uitkring nie,” sê Kim Churches, die HUB van die American Association of University Women.
In ʼn Harvard Business Review-artikel oor manlike stilte oor kwessies van seksuele teistering, verduidelik professor W. Brad Johnson van die Verenigde State se Vloot Akademie, en professor David G. Smith van die Verenigde State se Vloot Oorlogskollege, die verskil tussen mans wat voorbeelde is van passiewe gender-insluiting en diegene wat voorbeelde is van aktiewe gender-insluiting.
Eersgenoemde sluit in om gender-diverse werkwinkels by te woon en jy eie individuele gedrag te moniteer, terwyl laasgenoemde duidelik hulle stem laat hoor en respek en gelykheid vir vroue eis selfs as niemand hulle sien nie.
“ʼn Man se legitimiteit as ʼn kameraad vir vroue word slegs ten volle uitgedruk as hy ʼn doelbewuste voorbeeld stel en verbete waghond is oor die gedrag van ander mans,” skryf Johnson en Smith.
Praat privaat met die vrou wat geteister word
Voordat jy ʼn insident van seksuele teistering aan ʼn hoër gesag rapporteer, is dit altyd beter om eers met die persoon te praat wat deur die insident geaffekteer word. Doen navraag oor hoe dit met haar gaan en vra of sy sou wou hê dat jy iets daaromtrent doen, hetsy om ʼn toesighouer se aandag daarop te vestig of die teistering by Menslike Hulpbronne aan te meld. Laat haar weet dat as ʼn man jy beledig voel deur jou manlike kollega se gedrag. “Dit help vrouewerknemers as hulle weet hulle het ʼn groep mense wat hulle ondersteun, en moedig hulle aan om nie stil te bly nie,” sê Churches.
Harvard Business Review: https://hbr.org/2018/01/getting-men-to-speak-up
Harvard Business Review: https://hbr.org/2017/12/how-to-talk-about-sexual-harassment-with-your-coworkers
Gulf News: http://gulfnews.com/opinion/thinkers/sexual-harassment-isn-t-just-a-women-s-issue-1.2114520